SITHAI ร่วมทุน 15% ตั้งบริษัทผลิต-จำหน่ายผลิตภัณฑ์เมลามีนในจีน
SITHAI ร่วมทุน 15% ตั้งบริษัทผลิต-จำหน่ายผลิตภัณฑ์เมลามีนในจีนเพื่อขยายตลาดผลิตภัณฑ์เครื่องใช้ในครัวเรือนในต่างประเทศ ขณะที่คาดว่าจะสามารถดำเนินการจัดตั้งบริษัทได้ในไตรมาส 1/59 ซึ่งแหล่งเงินทุนจะมาจากกระแสเงินสดจากการดำเนินงานของบริษัท
16 พ.ย. 2558

บริษัท ศรีไทยซุปเปอร์แวร์ จำกัด (มหาชน) หรือ SITHAI ระบุว่า ที่ประชุมคณะกรรมการบริษัทเมื่อสัปดาห์ก่อนอนุมัติให้ลงทุนในบริษัทจัดตั้งใหม่ในจีน เพื่อผลิตและจำหน่ายผลิตภัณฑ์เครื่องใช้ในครัวเรือนที่ทำจากเมลามีน ด้วยทุนจดทะเบียนไม่เกิน 5 ล้านหยวน หรือเทียบเท่าประมาณ 30 ล้านบาท
โดยบริษัทจะถือหุ้นในบริษัทจัดตั้งใหม่สัดส่วน 15% คิดเป็นเงินไม่เกิน 0.75 ล้านหยวน หรือราว 4.5 ล้านบาท ส่งผลให้การลงทุนในบริษัทจัดตั้งใหม่มีสถานะเป็นเงินลงทุนทั่วไปครั้งบริษัท ส่วนหุ้นที่เหลือถือโดยพันธมิตรในจีน และนิติบุคคลอื่นที่ไม่เกี่ยวข้องกับบริษัท
ทั้งนี้ ที่ตั้งสำนักงานและโรงงานของบริษัทจัดตั้งใหม่ จะอยู่ที่ Taiwanese Investment Zone เมืองฉวนโจว (Quanzhou) มณฑลฝูเจี้ยน (Fujian) โดยวัตถุประสงค์การลงทุนเพื่อขยายตลาดผลิตภัณฑ์เครื่องใช้ในครัวเรือนในต่างประเทศ ขณะที่คาดว่าจะสามารถดำเนินการจัดตั้งบริษัทได้ในไตรมาส 1/59 ซึ่งแหล่งเงินทุนจะมาจากกระแสเงินสดจากการดำเนินงานของบริษัท
 